Fordomme og kønsstereotyper skal nedbrydes for at få flere piger til at vælge de naturvidenskabelige uddannelser. Aalborg  Universitet inviterede derfor onsdag til Girls Day in Science.

Hvinende vindtunneller, snurrende blæsere, tør-is, mikroskoper og forsøgsopstillinger kæmpede onsdag formiddag om unge pigers opmærksomhed på Aalborg Universitet, og, hvis missionen lykkes, fange deres hjerter, inden de om få år skal vælge deres fremtidige uddannelse. En sjov dag med naturvidenskab skulle nemlig gerne resultere i, at flere piger søger ind på de tekniske uddannelser, hvor der fortsat er en stor overvægt af mænd. Og det kunne godt gå hen og blive sådan, lyder det fra de unge deltagere i arrangementer. Byggede en vindmølle To unge Ida Marie'er, der begge går på Vesthimmerlands Gymnasium og HF, arbejdede med at bygge en vindmølle, de senere testede med en blæser i en forsøgsopstilling, hvor møllen trak en vægt op. - Det giver da en idé, om man synes det er sjovt, eller man ikke bliver fanget af det. Så ja, det hjælper helt sikkert en med at vide, hvad man skal, siger Ida Marie Klausen. Stort behov for kvinder Aalborg Universitet er med i Girls Day In Science, fordi det nordjyske universitet er meget optaget af have diversitet blandt de studerende på alle uddannelser. Og det kniber lidt på de tekniske uddannelser, fortæller Anne Marie Kanstrup, der er prorektor på Aalborg Universitet - Siden 2008 har antallet af kvinder på nogle af de her fag ligget ret stabilt omkring 28 procent, og det vil vi rigtig gerne gøre noget ved, siger hun. Girls Day In Science er et landsdækkende initiativ Girls Day in Science med 116 virksomheder, uddannelsesinstitutioner og organisationer, der  inviterer piger over hele landet indenfor for at inspirere dem til at vælge erhvervs- og videregående uddannelser inden for STEM (ingeniør og naturvidenskab, teknologi og matematik).